เบิกจ่ายกระตุ้นศก.เข้าเป้า
คลังแจงเบิกจ่ายกระตุ้นเศรษฐกิจขยายตัว 8 เดือนแรก ของปีงบประมาณ 2559 ขยายตัว 8.4%
28 มิ.ย. 2559

คลังแจงเบิกจ่ายกระตุ้นเศรษฐกิจขยายตัว 8 เดือนแรก ของปีงบประมาณ 2559 ขยายตัว 8.4%
นายกฤษฎา  จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 8 เดือนแรกของปีงบประมาณ 2559 รัฐบาลมีรายได้นําส่งคลังทั้งสิ้น 1.46 ล้านล้านบาท ในขณะที่การเบิกจ่ายเงินงบประมาณมีจํานวนทั้งสิ้น 1.98 ล้านล้านบาท รัฐบาลได้กู้เงินเพื่อชดเชยการขาดดุล 3.66 แสนล้านบาท ส่งผลให้เงินคงคลัง ณ สิ้นเดือนพ.ค. 2559 มีจํานวนทั้งสิ้น 1.84 แสนล้านบาท
นายกฤษฎา กล่าวว่า การเร่งรัดเบิกจ่ายงบประมาณของรัฐบาลในช่วง 8 เดือนแรกได้กว่า 1.9 ล้านล้านบาท ซึ่งสูงกว่าช่วงเดียวกันของปีที่แล้วถึง 8.4% ได้สะท้อนถึงบทบาทของรัฐบาลในการดำเนินนโยบายงบประมาณแบบขาดดุลและมาตรการการใช้จ่ายของภาครัฐในการกระตุ้นเศรษฐกิจในด้านต่างๆ ซึ่งสนับสนุนให้เศรษฐกิจขยายตัวอย่างต่อเนื่องในช่วงที่ผ่านมา และคาดว่าการเร่งรัดเบิกจ่ายงบประมาณในช่วงที่เหลือของปีงบประมาณจะช่วยให้เศรษฐกิจขยายตัวได้ตามที่คาดไว้